b'\n_START_ARTICLE_\nJuri \xc5\xa0t\xc5\xa1ekot\xc5\xa1ihin\n_START_PARAGRAPH_\nJuri Petrovit\xc5\xa1 \xc5\xa0t\xc5\xa1ekot\xc5\xa1ihin (\xd0\xae\xcc\x81\xd1\x80\xd0\xb8\xd0\xb9 \xd0\x9f\xd0\xb5\xd1\x82\xd1\x80\xd0\xbe\xcc\x81\xd0\xb2\xd0\xb8\xd1\x87 \xd0\xa9\xd0\xb5\xd0\xba\xd0\xbe\xd1\x87\xd0\xb8\xcc\x81\xd1\x85\xd0\xb8\xd0\xbd, 9. kes\xc3\xa4kuuta 1950 \xe2\x80\x93 3. hein\xc3\xa4kuuta 2003) oli ven\xc3\xa4l\xc3\xa4inen tutkiva journalisti, kirjailija ja liberaali kansanedustaja, joka kuoli oudolla tavalla. H\xc3\xa4n tuli tunnetuksi kirjoittamalla j\xc3\xa4rjest\xc3\xa4ytyneest\xc3\xa4 rikollisuudesta ja korruptiosta sek\xc3\xa4 kampanjoimalla niit\xc3\xa4 vastaan. H\xc3\xa4nen viimeinen ei-fiktiivinen teoksensa k\xc3\xa4sitteli KGB:n tiedonantajina toimineita henkil\xc3\xb6it\xc3\xa4._NEWLINE_\xc5\xa0t\xc5\xa1ekot\xc5\xa1ihin ty\xc3\xb6skenteli toimittajana Novaja gazeta -lehdess\xc3\xa4. H\xc3\xa4n selvitteli mm. Moskovan kerrostalor\xc3\xa4j\xc3\xa4ytyksi\xc3\xa4 1999, joiden takana on v\xc3\xa4itetty olleen Ven\xc3\xa4j\xc3\xa4n salaiset palvelut, sek\xc3\xa4 Tri kita -korruptioskandaalia, johon liittyi korkeita FSB:n upseereita ja joka kytkeytyi rahanpesuun Bank of New Yorkin kautta._NEWLINE_\xc5\xa0t\xc5\xa1ekot\xc5\xa1ihin kuoli \xc3\xa4killisesti hein\xc3\xa4kuussa 2003 outoon sairauteen. Vain muutamaa p\xc3\xa4iv\xc3\xa4\xc3\xa4 my\xc3\xb6hemmin h\xc3\xa4nen oli m\xc3\xa4\xc3\xa4r\xc3\xa4 l\xc3\xa4hte\xc3\xa4 Yhdysvaltoihin tapaamaan FBI:n tutkijoita. Ven\xc3\xa4j\xc3\xa4n viranomaiset julistivat h\xc3\xa4nen sairauskertomuksensa salaiseksi. Sairauden oireet sopivat radioaktiivisten aineiden aiheuttamaan myrkytykseen ja muistuttavat vahvasti oireita, joista k\xc3\xa4rsi Aleksandr Litvinenko ennen kuolemaansa 2006. Litvinenko v\xc3\xa4itti el\xc3\xa4ess\xc3\xa4\xc3\xa4n, ett\xc3\xa4 \xc5\xa0t\xc5\xa1ekot\xc5\xa1ihinin kuolema oli poliittinen salamurha, ja samanlaisia teorioita on esitetty joukkoviestimiss\xc3\xa4.'